ക്രൈസ്തവ പ്രാര്ഥനാലയത്തിലെ ആക്രമണം : 30 ഹിന്ദു ജാഗരണ വേദിഗെ അക്രമികള്ക്കെതിരെ കേസ് മംഗളൂരു ഉഡുപ്പി കാര്ക്കളയില് ക്രൈസ്തവ പ്രാര്ഥനാലയത്തിനുനേരെ ആക്രമണം നടത്തിയ 30 ഹിന്ദു ജാഗരണ വേദിഗെ പ്രവര്ത്തകര്ക്കെതിരെ പൊലീസ് കേസെടുത്തു. വെള്ളിയാഴ്ച കുക്കുണ്ടൂരിലെ പ്രാര്ഥനാ ഹാളായ പ്രഗതിയില് പ്രാര്ഥിക്കുകയായിരുന്ന സ്ത്രീകളടക്കമുള്ളവരെ ഹിന്ദു ജാഗരണ വേദികെ പ്രവര്ത്തകര് ആക്രമിക്കുകയായിരുന്നു. മതപരിവര്ത്തനം നടത്തുന്നുവെന്നാരോപിച്ച് അവിടെ കൂടിയിരുന്നവരുടെ ദൃശ്യങ്ങള് പകര്ത്തി ഭീഷണിപ്പെടുത്തുകയും അസഭ്യം പറയുകയുംചെയ്തു. പ്രാര്ഥന ഹാളിന്റെ മാനേജര് ബെനിഡ്ക്റ്റ് ആദ്യം പൊലീസില് പരാതി നല്കിയിരുന്നെങ്കിലും കേസെടുത്തിരുന്നില്ല. പ്രതിഷേധം ഉയര്ന്നപ്പോഴാണ് കേസെടുത്തത്. മതപരിവര്ത്തനം നടത്താന് ശ്രമിച്ചു എന്നാരോപിച്ചു സന്തോഷ് എന്നയാള് നല്കിയ പരാതിയില് ബെനഡിക്റ്റിനെതിരെയും കേസെടുത്തു. പ്രാര്ഥനക്കായി മറ്റ് മത വിശ്വാസികളുള്പ്പെടെ ഒത്തു കൂടുന്നതാണെന്നും മതപരിവര്ത്തനമൊന്നും നടത്തുന്നില്ലെന്നും ബെനിഡ്ക്റ്റ് പറഞ്ഞു. തീരദേശ കര്ണാടകയിലാകെ സംഘപരിവാറുകാര് പ്രാര്ഥനാലയങ്ങള്ക്കും മറ്റും നേരെ ആക്രമണം തുടരുമ്ബോഴും സര്ക്കാര് കണ്ണടയ്ക്കുന്നത് ന്യൂനപക്ഷങ്ങളെ ആശങ്കയിലാക്കുന്നുണ്ട്. ദക്ഷിണ കന്നട ആക്രമണം: 13ാം വാര്ഷികം നാളെ ബിജെപി ഭരണത്തിലിരിക്കെ 2008 സെപ്തംബര് 14ന് രാത്രിയാണ് സംഘപരിവാറുകാര് ദക്ഷിണ കന്നടയിലെ ദേവാലയങ്ങളും സ്കൂളുകളും മറ്റും ആക്രമിച്ചത്. സമീപ ജില്ലകളിലും അക്രമംനടത്തി. ഒഡിഷയില് ക്രൈസ്തവരെ ആക്രമിച്ചതില് പ്രതിഷേധിച്ച് ക്രിസ്ത്യന് മാനേജ്മെന്റ് സ്ഥാപനങ്ങള് അടച്ചിട്ടതാണ് സംഘപരിവാറിനെ ചൊടിപ്പിച്ചത്. മിലാഗ്രസിലെ മഠം ആക്രമിച്ച സംഘം കന്യാസ്ത്രീകളെ അസഭ്യം പറഞ്ഞു. മിലാഗ്രസ് പള്ളി, കുലശേഖര പള്ളി, ഇന്ഫന്റ് ജീസസ് പള്ളി, മലയാളികളുടെ അല്ഫോണ്സ പള്ളി തുടങ്ങിയവയെല്ലാം ആക്രമണത്തിനിരയായി. ക്രിസ്തുവിന്റെ രൂപം അടിച്ചു തകര്ത്തു. പ്രതിഷേധിച്ച വിശ്വാസികളെ പൊലീസും അടിച്ചൊതുക്കി. ക്രൈസ്തവ പ്രാര്ഥനാലയങ്ങള്ക്ക് നേരെ പത്ത് വര്ഷത്തിനിടെ ദക്ഷിണ കന്നടയില്മാത്രം 67 ആക്രമണമുണ്ടായി.